

 **ΓΡΑΦΕΙΟ ΤΥΠΟΥ**

 Αθήνα, 11 Ιουνίου 2018

**ΔΕΛΤΙΟ ΤΥΠΟΥ**

**Χαιρετισμός Υπουργού Διοικητικής Ανασυγκρότησης, Όλγα Γεροβασίλη, στην ανοικτή εκδήλωση με θέμα «Από τον Καλλικράτη στον Κλεισθένη – Συμμετοχική Αυτοδιοίκηση με την Απλή Αναλογική», που διοργάνωσαν οι Περιφερειακές Παρατάξεις «Συμμαχία Ηπειρωτών» και «Ήπειρος Ανατροπής», στα Ιωάννινα**

***Όλγα Γεροβασίλη: «Η εφαρμογή της απλής αναλογικής θα γεννήσει καταστατικές συνεργασίες, προγραμματικές συγκλίσεις και προοδευτικά μέτωπα»***

Κυρίες και κύριοι,

Συντρόφισσες και σύντροφοι,

Χαίρομαι που ξανασυναντιόμαστε.

Σε μια κοινή εκδήλωση της παράταξής μας, της «Ήπειρος Ανατροπής», με την «Συμμαχία Ηπειρωτών».

Μια πρωτοβουλία των ανθρώπων των δύο παρατάξεων, που –διαβάζοντας καλά τη συγκυρία, τα νέα δεδομένα που θα φέρει στα αυτοδιοικητικά πράγματα ο «Κλεισθένης»– αποφάσισαν να ανοίξουν εδώ, στην Ήπειρο, τον δημόσιο διάλογο.

Όχι πίσω από κλειστές πόρτες.

Όχι με μυστικές ατζέντες.

Αλλά, ενώπιον όλων, διαφανώς, όπως αρμόζει σε συλλογικότητες που νοιάζονται πραγματικά για την εμβάθυνση της Δημοκρατίας και την ενδυνάμωση του ρόλου της Αυτοδιοίκησης.

Όπως ταιριάζει σε αριστερά, σε προοδευτικά αυτοδιοικητικά σχήματα που κουβαλάνε στο πολιτικό DNA τους τη διαλεκτική.

Η σημερινή εκδήλωση οργανώθηκε από ανθρώπους που έχουν το μεράκι της συμμετοχής στα κοινά.

Ως εκπρόσωποι όμως, ως εκφραστές των συμπολιτών τους κι όχι ως προβεβλημένων «άριστων» μονάδων.

Πεισμένους, φυσικά, πως η δική τους πολιτική αντίληψη είναι χρησιμότερη για τους συμπολίτες τους.

Πως τα κατεστημένα ισχύος και συμφερόντων δεν πρόκειται να βοηθήσουν την ισόρροπη και δίκαιη ανάπτυξη της τοπικής μας κοινωνίας.

Και πως χωρίς συλλογική προσπάθεια δεν ανατρέπονται –σε όφελος των πολλών– τα δεδομένα που κράτησαν την Περιφέρειά μας σε πολύ χαμηλή οικονομικά κι αναπτυξιακά θέση.

Και οι άνθρωποι που είναι σήμερα εδώ τέτοια αντίληψη έχουν.

Το γνωρίζω από πρώτο χέρι.

Απ' τις παράλληλες αυτοδιοικητικές διαδρομές μας τα πολλά προηγούμενα χρόνια στον πρώτο βαθμό αυτοδιοίκησης.

Απ' τα έδρανα του Περιφερειακού Συμβουλίου, όταν είχα την τιμή να έχω την ευθύνη της δικής μας παράταξης.

Αντιπαρατεθήκαμε, συνεργαστήκαμε, συμφωνήσαμε και διαφωνήσαμε σε μια σειρά από θέματα.

Πάντα με έναν κοινό τόπο.

Την αγωνία για την καλύτερη εκπροσώπηση των συμφερόντων των συμπολιτών μας.

Έτσι, φίλες και φίλοι, η σημερινή εκδήλωση δεν ήρθε απ' το πουθενά.

Δεν είναι χρηστικός, μικροπολιτικός τακτικισμός.

Αλλά, αναγκαιότητα, υπεύθυνη στάση απέναντι στην τοπική μας κοινωνία, που ξεκινάει απ' την θεσμοθετημένη απ' την κυβέρνησή μας επικείμενη καθιέρωση της απλής αναλογικής στις επόμενες αυτοδιοικητικές εκλογές.

Μια πάγια θέση της Αριστεράς, η καθαρή αντιστοίχιση της ψήφου με την εκπροσώπηση, χωρίς εκλογικά τεχνάσματα που αλλοιώνουν τις πολιτικές προτιμήσεις των συμπολιτών μας, γίνεται πραγματικότητα.

Αποκαθιστώντας έτσι τη λαϊκή βούληση ως πολιτειακή, νομική και ηθική αρχή. Βαθαίνοντας τη Δημοκρατία.

Αλλάζοντας ταυτόχρονα, σε πρακτικό ρεαλιστικό επίπεδο, τους χάρτες των επόμενων συμβουλίων.

Δεν υπάρχει αμφιβολία, η απλή αναλογική θα φέρει μια καινούρια πραγματικότητα και στην Αυτοδιοίκηση.

Η επικείμενη εφαρμογή της δίνει τη δυνατότητα να σπάσουν η στεγανοποίηση και η εσωστρέφεια των παρατάξεων, αποκαλύπτει κι εκθέτει τη στείρα μηδενιστική αντιπολίτευση.

Δίνει στους ανθρώπους της αυτοδιοίκησης την ευκαιρία ουσιαστικού, γόνιμου και προωθητικού πολιτικού προβληματισμού.

Τους βάζει απέναντι στην ατομική και συλλογική ευθύνη αν η εφαρμογή της απλής αναλογικής θα γεννήσει καταστατικές συνεργασίες, προγραμματικές συγκλίσεις και προοδευτικά μέτωπα.

Δίνει αναμφίβολα καινούριο νόημα στην αυτοτέλεια των παρατάξεων, στην εκπροσώπηση, στη ζύμωση των πολιτικών απόψεων και στη διεύρυνση κοινωνικών συμμαχιών.

Σταματώ εδώ, ευχαριστώ τους διοργανωτές για την πρόσκληση, σας ευχαριστώ που με ακούσατε και καλωσορίζω στην περιοχή μας τον Σπύρο Δανέλλη και τον Κώστα Πουλάκη.

Είμαι βέβαιη πως με τη συνεισφορά των πολύτιμων απόψεών τους η σημερινή εκδήλωση θα είναι μια πολύ καλή βάση για την εμπέδωση του νέου αυτοδιοικητικού τοπίου και στην περιοχή μας.

